Osim u Vladi čini se kako je bilo nezakonitog isplaćivanja dnevnica i u Ministarstvu obrane, doznaje tportal. Kako se navodi u članku objavljenom jutros, administrativna tajnica u MORH-u, Sanja Šprišić, u periodu od listopada 2004. do studenoga 2012. godine nezakonito si je isplatila dnevnice u ukupnom iznosu većem od 1.5 milijuna kuna.

Lažirano je ukupno 942 naloga na temelju kojih joj je u prosjeku mjesečno isplaćivano 16 tisuća kuna, sve do 2012. godine, kada je tajnica otkrivena te je protiv nje podnesena kaznena prijava DORH-u.

Priznala krivnju na suđenju

Postupak krivotvorenja bio je isti kao u nedavnom slučaju s prijevarom na dnevnicama u Vladi. Šprišić bi u unosila neistinite podatke o njezinu upućivanju na službena putovanja, naloge ovjeravala službenim pečatom ministarstva te ih zatim nosila u financijsku službu u kojoj su joj isplaćivali novac za putne troškove i dnevnice.

Šprišić je na suđenju 2014. priznala krivnju i osuđena je za kazneno djelo prijevare na godinu dana zatvora. Novac je morala vratiti u proračun. Do studenog 2015. godine, od ukupnog iznosa od 1.5 milijuna kuna koje je dužna vratiti, vratila je ukupno 8.700 kuna. Od rujna prošle godine, zbog neplaćanja duga, u sudskom spisu navodno je stavljena bilješka da se pokrene naplata. To je, kako se navodi u tekstu, posljednja bilješka u spisu.